Ce au vorbit Viktor Orban și Volodimir Zelenski înainte de vizita lui Xi Jinping în Ungaria
Premierul ungar Viktor Orbán şi preşedintele ucrainean Volodimir Zelenski au avut miercuri o conversaţie telefonică, a declarat pentru agenţia MTI Bertalan Havasi, şeful biroului de presă al prim-ministrului.
Au fost trecute în revistă toate elementele importante ale relaţiilor dintre Ungaria şi Ucraina. Subiectul principal al negocierilor a fost problema războiului şi păcii, a precizat Bertalan Havasi.
Viktor Orbán a confirmat că Ungaria este pregătită să contribuie la toate iniţiativele şi eforturile care duc la pace, a adăugat oficialul.
El a mai spus că Viktor Orbán şi Volodimir Zelenski au convenit ca aceste consultări bilaterale să continue.
Relaţiile dintre Viktor Orban şi Volodimir Zelenski nu au fost mereu cordiale, Ungaria împotrivindu-se furnizării de armament pentru ţara vecină aflată în război, cu care Budapesta are dezacorduri în privinţa drepturilor pentru etnicii maghiari din Ucraina.
Ungaria se poziționează împotriva Ucrainei și de partea Rusiei
Budapesta a ridicat adesea obiecţii şi a tergiversat luarea deciziilor Uniunii Europene cu privire la Ucraina, evitând de pildă să-şi dea acordul pentru deschiderea negocierilor de aderare la UE cu Kievul.
Convorbirea dintre Orban şi Zelenski intervine însă înaintea vizitei pe care liderul chinez Xi Jinping o face, joi, în Ungaria.
Subiectul Ucraina ar urma să figureze pe agenda discuţiilor dintre Orban şi Xi, în condiţiile în care China se vrea o promotoare a păcii şi a fost invitată la summitul pentru pace pe care Ucraina îl organizează în iunie împreună cu Elveţia.
Sursa: News.ro
Dată publicare:
09-05-2024 11:02